甲戌秋過丫頭巖有感
作者：俞德鄰
朝代：宋

paragraphs: 昔年北兵滸黄渡，官軍一萬丫巖駐。
巖前十里無人煙，焉知今日重生聚。
老翁殷勤指長孫，生時開慶方改元。
今年裹頭明年娶，感荷太平天子恩。
傳聞鼎湖龍又逝，空餘弓劍留人世。
天上唯多三數公，社稷蒼生誰早計。
老翁憂時色枯槁，羸卧巖前分犢草。
京師來往千萬人，欲問明時知者少。
嗣皇繼聖生神靈，西陲何事猶徵兵。
襄樊未復郢又急，正陽新築淮未平。
吾儕紅額今有幾，青袍白馬紛紛是。
巖前鬼燐陰雨青，老翁說著心膽驚。
願君努力扶休明，翁也菁羹橡飯安餘生。